Kuusalu vallavalitsus korraldas õpetajate päeva, 5. oktoobri õhtul Kuusalu rahvamajas peo valla haridustöötajatele koolidest, lasteaedadest, tugikeskusest ja noortekeskusest.
Õhtujuhi rollis oli Kolga kooli vilistlane, näitleja Marek Tammets, kes ka kujundas saali ning esines laulude ja sketšidega.
Peol tunnustati valla aasta haridustöötaja ja hariduse sõbra tiitli nominente. Ettepanekuid mõlema tiitli kandidaatide kohta said esitada nii allasutused kui ka vallakodanikud. Kuusalu valla aasta haridustöötaja ja aasta hariduse sõber kuulutatakse välja valla tänupeol uue aasta alguses.
Õpetajate päeva peol oli osalejaid üle saja, haridustöötajaid on Kuusalu vallas kokku rohkem kui 300.
Rahvamajas oli kaetud fursett- ehk iseteeninduslaud. Kuna järgmine päev oli tööpäev, lõppes pidu kella 20 paiku.
Aasta õpetaja 13 nominenti
Kuusalu valla aasta õpetaja tiitlile esitati kokku 13 kandidaati.
Kuusalu lasteaia Jussike õpetaja Tiia Muru on samas kohas töötanud 40 aastat, viimastel aastatel olnud tööl sõimerühmades, harjutanud lapsi lasteaiaga.
Kiiu Kiigepõnni lasteaia muusikaõpetaja Merilin Järve on seal töötanud alates avamisest – 9 aastat. Kolleegid valisid ta lasteaia tänavuseks aasta õpetajaks. Ta on olnud lasteaia toredate lõpupidude kunstiline juht.
Kiiu Kiigepõnni lasteaia assistendi Kätlin Sepa valisid aasta assistendiks samuti kolleegid. Ta on väga lapsekeskne, sõbralik, rahulik ja tasakaalukas.
Kiiu Kiigepõnni lasteaia juht Maarika Mae sai kollektiivilt tänavu aasta juhi tiitli. Tema eestvedamisel pälvis Kiiu Kiigepõnni lasteaed Tartu Ülikooli Eetikakeskuselt tiitlid „Väärtuskasvatusega lasteaed 2022“ ja „Hea lasteaia edendaja 2022“.
Vihasoo lasteaia-algkooli õpetaja Terje Välkmann on seal töötanud 1990. aastast. Ta on eripedagoogina võtnud südameasjaks erivajadustega laste õpetamise, toetamise ja nõustamise.
Vihasoo lasteaed-algkooli erivajadustega õpilaste õpetaja Liivi Tang on kooli toonud sotsiaalsete probleemide lahendamise õppe.
Tantsuõpetaja Veera Rebane töötab Kuusalu keskkoolis 2016. aastast, tema eestvedamisel ja kaasamõtlemisel on tehtud kaasahaaravaid esinemisi.
Kuusalu keskkooli algklasside õpetaja Kaire Truus kasutab erinevaid õpetamismeetodeid, töötab pühendumusega.
Kuusalu keskkooli õpetaja Katrin Rüütsalu juhendamisel õpivad lapsed peale raamatutarkuse ka palju eluks vajalikke oskusi ja teadmisi.
Kuusalu keskkooli algklasside õpetaja Reelika Kivimaa eesmärk on anda õpilastele kaasa peale õpikute tarkuse ka südamlikkust, sõbralikkust ja hoolivust.
Kolga klassiõpetaja Kaidi Almet annab draamatunde, õpetab väikeklassis inglise keelt. Ta õpetab mänguliselt ja õppijate loovust toetavalt.
Kolga kooli abiõpetaja Reta Jänes on HEV koordinaatorina kujundanud koolis toimiva koostöise tegutsemise.
Kolga kooli huvijuht Liina Talts on koordineerinud kuuldemängufestivali „Pind kõrva“, algatanud koostööprojekte lapsevanemate, ettevõtete ja organisatsioonidega.
Aasta hariduse sõbra 8 nominenti
Valla hariduse sõbra tiitlile esitati 8 kandidaati.
Kuusalu valla lasteaedade tervishoiutöötaja Tatjana Niit viib lastele läbi korralisi tervisekontrolle ja kasutab sageli metoodiliste vahenditena heegeldatud esemeid.
Pensionär Sirje Laur on Kolga lasteaias töötanud aastaid, aitab asendusõpetajana ning rühma ja kogu lasteaia ürituste korraldamisel.
Kuusalu keskkooli arendusjuht Kreete Tammaru pakub ideid koolielu sisukamaks kujundamisel ja viib ideid edukalt ellu.
Kuusalu valla juhtiv haridusspetsialist Anu Kirsman on haridusasutuste partner edusammudes ja parima hariduse saavutamisel.
Kiiu lasteaia Kiigepõnn majandusjuhataja Silva Sisa on kujundanud rahvatantsust Kiiu lasteaia õppetegevuse lisaväärtuse.
Kuusalu keskkooli raamatukoguhoidja Marju Koik töötab kooli õpikutekogus ja hoolitseb, et kord valitseks nii õppevahendite kui ka neid puudutavate rahaasjade osas.
Kuusalu spordikeskuse administraator Kadri Kotkas on selles ametis töötanud alates avamisest, ligi 15 aastat. Ta on pühendunud, kohusetundlik, abivalmis.
Kuusalu lasteaia Jussike majandusjuhataja Merle Koppel on lasteaias töötanud 40 aastat ning on heategevuslike jõulukohvikute, mihklilaatade ja päkapikumaa ideede autor ja elluviija.